google/wiki40b huggingface dataset:
Ob-La-Di, Ob-La-Da

Komposisjonen

Sangen er en bevisst hyllest til den begynnende reggae-bevegelsen, mulig knyttet til den voksende befolkningen fra Jamaica i England, men den hviler også tungt på honky tonk. Sangen ble spilt inn i tre utgaver, den første finnes på Anthology 3. Denne var langsommere og lente seg tungt på karibiske innfall som bongotrommer. Andre opptak starter med en noe påseilt Lennon som spiller et hyperaktivt piano. Likevel var McCartney fortsatt ikke fornøyd og forlangt en ny innspilling igjen senere hvor de konsentrerte seg om det vokale og ikke det instrumentale. Siste forsøket ble forkastet. Deretter returnerte de til versjonen med Lennon på piano. De krydret den varianten med latter og muntre tilrop.

Sangteksten

Den enkle teksten forteller historien om et par ved navn Desmond og Molly og blir uthevet med latter, tilrop og andre lyder som akkompagnerer og ledsager teksten. Den andre gangen historien blir fortalt blir navnene byttet om hvor kjønnsrollene endres og gir hint om transvestisme. Forklaringen er enklere; McCartney byttet om navnene ved et tilfelle, og Lennon som likte sære ting som forvirret foreslo at det skulle forbli slik. Lennon som senere ytret at han ikke likte sangen må ha uttalt seg i bitterhet, for han har også innrømmet at han har gitt sine bidrag her og der i teksten.

Kontroversielt

Den nigerianske sangeren Jimmy Scott som spilte conga-trommer på sangen påsto senere at frasen «Ob-La-Di Ob-La-Da» var hans ide og saksøkte McCartney for kompensasjon. Scott hadde et band på den tiden som han kalt for ‘Obla Di Obla Da Band’. Saken ble bilagt i retten.

Norsk versjon

«Lyd og bilder» og Bjørn Langli har skrevet norske tekster. Den norske tittelen er også «Ob-La-Di, Ob-La-Da».
MS «Stena Britannica» (2003)

«Stena Britannica» er et skip i eie av Stena Line som trafikkerer ruten Hoek van Holland-Harwich
The Wizard of Linn

The Wizard of Linn er en science fiction-roman av A.E. van Vogt. Romanen ble første gang utgitt i bokform på tysk som en spesialutgave i serien Terra i 1961 under tittelen Der Zauberer Von Linn. Den engelske utgaven kom i 1962. Romanen ble opprinnelig publisert i magasinet Astounding Science Fiction fra april til juni 1950.
Romanen er en oppfølger til Empire of the Atom, og følger mutanten Clane videre i en verden som er ødelagt av krig, i et univers preget av «atomgudene».
Kronprinzenpalais

Kronprinzenpalais (kronprinspaléet) er et palé på Unter den Linden i bydelen Mitte i Berlin. 
Det ble opprinnelig bygget som privathus for en hoffsekretær mellom 1663 og 1669. I 1733 ble det av Philipp Gerlach ombygget til bypalé for kronprins Fredrik, den senere kong Fredrik den store. Mellom 1919 og 1937 brukte Berlins nasjonalgalleris moderne avdeling bygningen. Deutsches Historisches Museum benyttet bygningen i perioden Zeughaus Berlin var under ombygging.
Aktiebryggeriet i Trondhjem

Aktiebryggeriet i Trondhjem var et ølbryggeri i Trondheim fra 1899 til 1966.
Selskapet ble stiftet av en rekke forretningsfolk i Trondhjems Handelsstands Forenings lokaler den 23. mai 1899. Initiativtagere var oberstløytnant Hans Nissen-Drejer og overrettssakfører, senere byfogd, Henrik Løcke. Til selskapets første direksjon ble Løcke, Nissen-Drejer, konditor Ole Erichsen og kjøpmann Wilhelm Stoppenbrink valgt, mens overrettssakfører Andreas Berg ble ordfører i representantskapet. Samme år ble Johan Nossum og Kristofer Bjerke ansatt som henholdsvis administrerende direktør og bryggerimester. Bryggeriets lokaler ble oppført i Strandveien på Lade i 1900, og ble raskt E.C. Dahls bryggeris fremste konkurrent i byen.
I 1918 gikk Aktiebryggeriet til oppkjøp av Trondhjems Bryggeri, som hadde sin forløper i Schreiners bryggeri fra 1839. I 1940 hadde Aktiebryggeriet om lag 70 ansatte. I 1966 lyktes det, etter mange forsøk, å fusjonere Aktiebryggeriet og E.C. Dahls, som fire år senere blott fikk navnet E.C. Dahls bryggeri AS.
Percheron

Percheron er en kaldblodshest som stammer fra Normandie i Nord-Frankrike. 
Den er er ofte sort eller skimmel, men de finnes også i hvitt og grått. Mankehøyden varierer fra 160-185 cm, og hingster kan veie godt over 1000 kg. De har rolig gemytt, og er samarbeidsvillige og tilpasningsdyktige.
De brukes hovedsakelig som kjørehester, men også i hobbyridning. Dette er Frankrikes mest kjente trekkhest. Rasen ble på 1700-tallet krysset med en fullblods-araber.
Percheroner har god helse og lever ofte lenge.
Toast sandwich

En toast sandwich eller brødsmørbrød er en sandwich laget ved å legge en tynn skive ristet brød mellom to tynne skiver brød med et lag med smør mellom, og så smake til med salt og pepper. Opprinnelsen dens kan spores tilbake til viktoriatiden. En oppskrift for å lage et toast sandwich er inkludert i Book of Household Management skrevet av Isabella Beeton i 1861.

Ernæringsinformasjon

Ifølge Royal Society of Chemistry, så inneholder en gjennomsnittlig toast sandwich 330 kalorier.
Laïcité

Laïcité (fransk, uttalt /la.i.si'te/, eller på tyrkisk: laiklik eller laisizm, italiensk: laicità eller laicismo) er et uttrykk som skal betegne den sekulære stat, det vil si der religionen ikke har institusjonell innflytelse i statsanliggender, og omvendt at staten ikke har slik innflytelse på religionens anliggender.  Uttrykket antas ikke å ha noen nøyaktig nok motsvarighet på norsk eller engelsk. Det kommer fra gresk λαϊκός (lekmann) og går igjen på norsk som lek, lekmann, lekfolk. 
Konseptet skiller seg noe fra det engelske laicity, som er en politisk teori som tar sikte på å skille politikk fra religion med det for øye å hegne om religionsfriheten, og også forskjellig fra secularism som ofte innebærer en fornektelse av at trosoverbevisninger gjennom vanlige politiske f.eks. demokratiske prosesser skal kunne innvirke på noen offentlige anliggender overhodet. 
Konseptet laïcité ønsker å hegne om både tankefrihet og religionsfrihet. Det anses at fraværet av enhver form for statsreligion og følgelig et skille mellom stat og kirke/religionssamfunn er en forutsetning for slik tankefrihet. Laïcité er dermed distinkt fra antiklerikalismen, som aktivt bekjemper innflytelse fra religion og geistlighet. Laïcité oppstiller et skille mellom privatlivets sfære, som religionen hører hjemme i, og den offentlige sfære der hver person skal fremstå uten etniske, religiøse eller andre kjennemerker og kun som borgere med de samme rettigheter som andre borgere. Dette konsept innebærer at en regjering må avstå fra å innta standpunkter som angår religiøse standpunkter og utelukkende ta opp religiøse forhold til vurdering ut fra de praktiske almenpolitiske følger som det har for livet til statens innbyggere.
Kritikere av laïcité hevder at den i praksis er et skalkeskjul for antiklerikalisme, og at den i stedet for å fremme tanke- og religionsfrihet tvert i mot kan hindre den troende i å utøve sin religion. En motsatt kritikk går på at samfunn som er historisk gjennomsyret av en dominerende religion de facto fremmer den dominerende tradisjon. Slik legger man for eksempel i Frankrike skoleferier slik at de passer med kirkeåret. De franske myndigheter innvender at man har lovfestet andre retten å få fri på sine viktigere religiøse festdager, og har pålagt skolenes fellesbespisning om å ta hensyn til elevenes religiøse bakgrunn ved sammensetningen av menyene.
Blant de land som i noen grad legger den franske laïcité til grunn for sin sekulære statsskikk kan fremheves Albania, Mexico og Tyrkia.
Sunnhordland Kommunistblad

Sunnhordland Kommunistblad var en norsk avis som kom ut på Stord i årene 1927 - 1928. Den ble utgitt av Norges Kommunistiske Parti.
Første nummer av avisen forelå 6. januar 1927, redigert av «en komite». Fra nummer 24 sto Henry Aas som redaktør.
Avisen kom ukentlig. Den fikk imidlertid et kort liv og gikk inn allerede 5. juli 1928.
Etter krigen utga NKP en kort periode ny avis på Stord, denne gangen under navnet Sunnhordland Arbeiderblad.
Ongjin (Sør-Hwanghae)

Administrativ inndeling

Fylket er delt inn i en ŭp (småby), tre rodongjagu (arbeiderdistrikt) og 24 ri (landsby).
Kopački rit naturpark

Kopački rit naturpark ligger i den kroatiske regionen Slavonia langs Donaus høyre bredd i nærheten av byen Osijek. Elven Drava danner parkens sørlige grense. Kopački rit er ett av de største og viktigste våtmarksområder i Europa. Området omfatter 177 km², hvorav 80 km² er zoologisk naturreservat.

Fauna og flora

I naturreservatet finnes 260 fuglearter som oppholder seg der hele året. Det dreier seg om ørn,(bl.a. havørn), stork, and, gås, egretthegre, flere kråkeslag og ulike spetter. Noen av fugleslagene har midlertidige opphold i området, under sine trekk nordover eller sørover. En del av parken står under vann tre måneder i løpet av året og er dermed svært fruktbart. I sjøene finnes et meget stort antall fiskeslag, herunder gjedde, brasme, karpe, gjørs og abbor.
I skogene og de åpne landskapene kan man se hjort, rådyr, villsvin, villkatt og en rekke andre dyrearter. Floraen i Kopački rit omfatter tre hundre plantearter.

Tilgjengelighet

Naturparken er lett tilgjengelig for turister bl.a. ved en panoramabåt. I sentrum av naturparken ligger slottet Tikveš som bl.a. rommer et pensjonat. Donau sykkelvei (Donauradweg) går gjennom Kopački rit.
Pavemobil

Pavemobil er det uformelle navnet på spesialbygde motorkjøretøy som brukes til kjøring av paven. Bilen har ofte blitt konstruert slik at paven er synlig for store folkemengder. Mercedes-Benz har vært offisiell leverandør av pavemobiler siden 1930-tallet, men paven bruker også biler av andre merker.
Etter mordforsøket på pave Johannes Paul II den 13. mai 1981 ble pavemobilene forsterket med panserglass, selv om paven ikke alltid bruker dette. I sin første tid som pave brukte Benedictus XVI et åpent kjøretøy.
Flere av kjøretøyene som er spesialbygd for pavens besøk har blitt igjen i de aktuelle landene og brukt ved senere besøk. De pavemobilene som fantes i Mexico og Filippinene ble utstilt da Johannes Paulus II døde, og for menneskene i disse landene som ikke kunne reise til Roma ble disse naturlige samlingssteder.

Kardinal Ratzinger

Den VW Golf som tidligere var eid av kardinal Josef Ratzinger innen han ble pave Benedictus XVI, ble av sin neste eier solgt på internettauksjonssiden eBay.  Selv om denne strengt tatt ikke er en pavemobil, har den fått mye oppmerksomhet siden paven er tidligere eier.
Det antas at kardinal Ratzinger ikke har hatt førerkort og sannsynligvis bare har vært passasjer. Antagelig har hans personlige sekretær kjørt bilen og sørget for de fleste ærender som bilen ble brukt til.
Bilen er nå utstilt i et kjøpesenter i Berlin.
Guanyun

Guanyun (kinesisk: 灌云县; pinyin: Guànyún Xiàn) er et fylke i provinsen Jiangsu i Folkerepublikken Kina. Det ligger innen byprefekturet Lianyungang.
I 1999 hadde fylket et folketall på 1 025 763 innbyggere.

Samferdsel

Kinas riksvei 204 løper gjennom området. Den løper fra Yantai i Shandong sørover til Shanghai, og er innom blant annet Lianyungang, Nantong og Taicang.
Sara Teasdale

Liv og virke

Sara fikk hjemmeundervisning til niårsalderen. Hun reiste ofte til Chicago og ble del av kretsen rundt magasinet Poetry og Harriet Monroe. Teasdales første utgivelse var diktsamlingen Sonnets to Duse, and Other Poems, som kom i 1907.  Hennes andre samling var Helen of Troy, and Other Poems fra 1911, og hennes tredje, Rivers to the Sea fra 1915.
Hennes verker ble alltid karakterisert som enkle og klare, ofte noe nedlatende omtalt. I de senere verker viste hun en økende grad av finesse og poetisk dybde. Det musikalske, sanglige i tekstene ble fremhevet.
Teasdale giftet seg i 1914 med Ernst Filsinger, etter å ha avvist en rekke friere, heriblant Vachel Lindsay. I 1918 mottok hun Columbia University Poetry Society Prize, som senere ble tatt opp i Pulitzer Prize for poetry, for samlingen Love Songs. Hun skilte seg i 1929 og var resten av livet meget syk. Etter en hard lungebetennelse tok hun i 1933 sitt eget liv med sovemidler.
Boeing X-45

Bakgrunn

Det militære programmet J-UCAS (Joint Unmanned Combat Air Systems) er et samarbeidsprosjekt mellom DARPA, flyvåpenet og marinen (USN). Programmets formål er å forske på og utvikle et ubemannet kampfly som kan utføre oppdrag på egen hånd (uten fjernstyring). Et av prosjektene i J-UCAS er Boeing X-45.

X-45A

24. mars 1999 ble Boeing valgt som konstruktør av X-45A. På tross av at X-45 var et militært prosjekt, stilte NASA med hangar og teknisk ekspertise ved Dryden Flight Research Center i California. Det første X-45A ble levert til Dryden i november 2000, og det andre ankom mai 2001. Jomfruturen ble gjennomført 22. mai 2002, og varte i 14 minutter. X-45A klatret til en høyde på cirka 2300 meter (7 500 fot) og oppnådde en hastighet på 360 km/t.
18. april 2004 utførte X-45A et selvstyrt bombetokt mot et øvingsmål i California. Våpenet som ble sluppet var en GPS-styrt 113 kilos smartbombe, og den traff bakken som planlagt, like ved øvingsmålet. Bomben ble sluppet fra 10 670 meters høyde (35 000 fot), og X-45A hadde en hastighet på omkring 800 km/t. Dette var første gang et presisjonsvåpen ble sluppet av et ubemannet selvstyrt fly.
I august 2005 etter 64 testflyvninger var testprogrammet for de to X-45A-flyene gjennomført uten uhell, og de er nå utstilt på henholdsvis Smithsonian National Air and Space Museum i Washington D.C., og National Museum of the U.S. Air Force ved Wright-Patterson Air Force Base i Dayton, Ohio.

X-45B/C/N

I 2003 ble videreutviklingen av X-45A til X-45B kansellert, og arbeidet fortsatte i stedet på X-45C. 18. november 2004 mottok Boeing den første motoren til X-45C som fabrikken skulle bygge 3 eksemplarer av. Jomfruturen var planlagt til begynnelsen av 2007, men budsjettkutt førte til kanselleringen av C-versjonene i 2006. Marinen var fortsatt interessert i prosjektet, og Boeing modifiserte designen av X-45C for å tilpasse flyet til hangarskip-operasjoner. Denne versjonen fikk navnet X-45N, men tapte konkurransen om kontrakten. En fullskalamodell av X-45C ble bygd, men ingen flyvedyktige eksemplarer ble ferdigstilt.

Formål

X-45A var bygd for å teste styresystemene og konstruksjonsprinsippene for et fremtidig ubemannet kampfly. Det skulle utføre selvstendige flyvninger og slippe bomber mot bakkemål. Programmet skulle undersøke om et ubemannet kampfly var teknisk og økonomisk gjennomførbart.

Design

X-45 er utstyrt med vektorstyrt jetstråle som eliminerer behovet for vertikale finner med sideror, noe som reduserer luftmotstanden og synligheten på radar. Flyet er elektrisk styrt, med unntak av nesehjulstyringen. Det har to våpenrom, men det ene er benyttet til instrumenter. Det andre våpenrommet har dører, og kan frakte presisjonsvåpen. Styresystemet kan på egen hånd velge den mest hensiktsmessige ruten til målet, og gjennomfører bombeslipp-sekvensen automatisk etter at bekreftelse fra bakkekontrollen er mottatt.
Atlanterhavet

Bakgrunn

Atlanterhavet ble dannet for rundt 55 millioner år siden, da Den midtatlantiske ryggen begynte å åpne seg. Den midtatlantiske ryggen går også i dag midt ned igjennom Atlanterhavet fra nord til syd. Denne ryggen er en underjordisk fjellkjede som blir presset opp og til siden av den underliggende lava. Amerika og Europa/Afrika blir således skubbet vekk fra hverandre med en hastighet av ca. 2 cm i året. Av den grunn blir Atlanterhavet hele tiden større.
Havets navn kommer fra gresk mytologi og er oppkalt etter titanen Atlas. Den eldste referansen til navnet er i den greske historikeren Herodots Historie fra rundt 450 f.Kr.:  som Atlantis thalassa (gresk: Ἀτλαντὶς θάλασσα; norsk «Atlas’ hav»; se også Atlasfjellene). Atlantis (gresk: Ἀτλαντὶς νῆσος, «Atlas’ øy») er en legendarisk øy nevnt av Herodot som skal ligger utenfor Herkulessøylene (Gibraltarstredet). Betegnelsen Det etiopiske hav, avledet fra Etiopia, ble benyttet som navn på den sørlige delen av Atlanterhavet så sent som midten av 1800-tallet. Før europeerne oppdaget andre hav ble betegnelsen «hav» i seg selv benyttet som synonym for vannene som lå bortenfor Gibraltarstredet av det som i dag omtales som Atlanterhavet. Antikkens grekere forestilte seg at dette havet var en enorm elv som sirklet om verden.

Øyer

Øyer i Atlanterhavet inkluderer Færøyene, Grønland, Island, Rockall, Storbritannia, Irland, Fernando de Noronha, Azorene, Madeira, Kanariøyene, Kapp Verde-øyene, São Tomé og Príncipe, Newfoundland, Bermuda, De vestindiske øyer, Ascension, Saint Helena, Trinidad-øyene, Martin Vaz, Tristan da Cunha, Falklandsøyene, Bouvetøya og Sør-Georgia. Havområdet mellom øyene Grønland, Island og United Kingdom kalles GIUK-gapet.

Kryssinger

Nordmennene Frank Samuelsen og George Harbo var de første til å ro over Atlanterhavet i 1896. De brukte 55 dager fra The Battery i New York til Scillyøyene utenfor kysten av Cornwall i England.
Benoit Lecomte er den første som har svømt over Atlanterhavet. Han brukte 72 dager på turen fra Hyannis i Massachusetts til Quiberon i Frankrike i 1998.
Steilene

Steilene består av fem øyer som ligger i indre Oslofjord, like vest for Alværn på Nesodden, nemlig Per- og Landsteilene med Steilene gjestehavn, Storsteilene med naturhavnen, Knerten med sitt fuglereservat og Fyrsteilene.
Alle øyene er statlig sikret som offentlig friluftsområde. På Persteilene og Landsteilene står flere bevaringsverdige bygninger som bærere av eldre industrihistorie. I dag blir bygningene benyttet til ulike formål knyttet til vern av kystkulturen. Persteilene har småbåthavn, toaletter, større gressletter, sandstrand, dusjanlegg, stellerom og allment tilgjengelige komfyrer. Øyene blir frekventert i sommerhalvåret av «Undine», som går i rute fra Alværn. Bare på Knerten, hvor det er fuglereservat, er det ikke tillatt å gå i land fra 15. april til 15. juli. 
Det nedlagte fyret på Fyrsteilene brukes i dag som kystledhytte i regi av Oslofjorden Friluftsråd. Her drives også prosjektet «kunstfyret» hvor barn og unge kan komme ut og oppleve og lære om historie, kunst og natur i inspirerende omgivelser. Øya er for øvrig vernet som plantefredningsområde.
Steilene naturhavn ligger nord for den gamle fiskeoljetanken på Storsteilene. Uthavna er utsatt for nordlige vinder, og det er en sjøkabel i sundet mot vest.
Da isforholdene i Kristianiafjorden på 1800-tallet gjerne la byen i fullstendig vinterisolasjon fra sist november til langt ut i april, hendte det at passasjerene måtte vandre på isen ut til Ringene, eller ble tatt med av et mindre skip gjennom råken, til utenlandsdamperne, som lå og ventet ute ved Steilene.

Etymologi

Navnet Steilene skal vise tilbake til en tid da henrettede kropper ble satt opp på «steile og hjul», noe som ikke nødvendigvis indikerer at forbrytere også har vært henrettet på stedet, bare at deres levninger havnet der. Enkelte har imidlertid ment at steilen kun var anbrakt til skrekk og advarsel for sjøfolk, som muligens hadde i sinne å begå mytteri til havs.

Værstasjon

Fyrsteilene har i dag en værestasjon som er drevet av Nortek og har vært i drift siden 2008. Det har også tidligere vært målestasjon i drift på Steilene. Denne stasjonen, som ble drevet av NIVA, ble slått ut av lynnedslag i 2005 og har senere ikke vært i drift. Steilene værstasjon er til nytte for både yrkes- og fritidstrafikk på fjorden.
Kurtis Kraft

Kurtis Kraft var en amerikansk racerbil-konstruktør som bygget biler til AAAs og USACs nasjonale racingmesterskap, som blant annet omfattet Indianapolis 500, samt en rekke andre racingserier i USA.
Selskapet ble grunnlagt av Frank Kurtis på slutten av 1930-tallet og hadde sin storhetstid på 1950-tallet, da Kurtis Kraft-biler vant Indianapolis 500 fem ganger. I alt bygde selskapet 120 Indy 500-biler. I 1954 og 1955 tilbød selskapet også gateversjoner av sine Indianapolis-racerbiler.
En Kurtis-bil kjørt av Rodger Ward deltok også i Formel 1-løpet USAs Grand Prix på Sebring i 1959. Bilen var imidlertid ikke designet for baneracing av europeisk type, og med en underdimensjonert motor sirkulerte bilen rundt banen bakerst i feltet i 20 runder før den måtte bryte løpet på grunn av clutchproblemer.
Tiquipaya (Cochabamba)

Punata er en by i departementet Cochabamba i Bolivia.
Tiquipaya hadde et ved den offisielle folketellingen i 2001 et innbyggertall på 26 732. I 2010 ble innbyggertallet anslått til 30 675.
Indre Breim Idrettslag

Indre Breim Idrettslag (IBIL) er et tidligere fleridrettslag fra Byrkjelo i Gloppen kommune. Idrettslaget ble stiftet i 1911, og hadde aktive grupper innen friidrett, fotball og orientering og alpin. I 1989 slo IBIL seg sammen med Breim IL og skipet Breimsbygda IL.

Historie

Reed hadde et idrettslag etablert i 1900, ved navn Breim Idrætsforening, men det er uvisst hvor lenge dette laget eksisterte. I 1911 ble Indre Breim Idrettslag etablert for området rundt Byrkjelo. Seks år senere, i 1917 ble Breim IL skipet i for innbyggerne rundt Reed.
I 1963 gikk IBIL i samarbeid med Utvik Idrettslag i Stryn om å bygge et alpinanlegg på Utvikfjellet. Senteret har senere fått navnet Breimsbygda Skisenter. Alpinbakken var opprinnelig 600 meter lang, men er senere utvidet, sist i 2008.
Begge klubbene hadde markante utøvere, og spesielt fra 1970-tallet kom flere utøvere til gode resultater. Fra Indre Breim IL var alpinisten Even Hole den største, men ca. ti NM-titler, og deltakelse i en rekke verdenscuprenn fra siste del av 1970-årene og fremover. Klubben hadde også håndballag som spilte kvalifisering til toppdivisjonen på 1970-tallet, og hadde fem sesonger i andre divisjon.
I 1981 fikk Byrkjelo stadion kunstdekke (Spurtan), og året etter etablerte idrettslaget friidrettsstevnet Byrkjelo Games. I flere år trakk stevnet verdensstjerner til den vesle bygda. Merlene Ottey, Mary Slaney og Steve Cram er blant navnene som deltok. I 1988 stod IBIL som arrangør for Hovedmesterskapet i friidrett.
I 1987 slo friidretten i bygda seg sammen i navnet Breimsbygda friidrettslag (Breimsbygda FIL (BBFIL)). Samme året vant Bård Sandal junior-NM på 400 meter hekk, og BBFIL vant gull på 1000 meter stafett i det samme mesterskapet. Året etter kvalifiserte Arne Indrebø seg for junior-VM i friidrett i Canada.
Den vellykkede sammenslåelsen av friiidretten og det tette samarbeidet mellom klubbene i forbindelse med Byrkjelo Games og NM 1988 gjorde at idrettslaga slo sammen all aktivitet under navnet Breimsbygda idrettslag i 1989.
BBIL har senere fått tildelt NM i friidrett i 1999, og søker nå nytt NM-arrangement i 2011. 2011 vil være 100-årsjubileum for Indre Breim IL, den eldste av moderklubbene. Byrkjelo Games ble siste gang arrangert i 1998, og det foreligger ikke planer om å ta opp igjen arrangementet.
Fotballkamp

Kuriositeter

I 1987-sesongen i Norge ble det spilt straffesparkkonkurranse etter hver seriekamp som endte uavgjort. Vinneren av straffesparkkonkurransen fikk to poeng, mens taperen fikk ett poeng. Dette forsøket varte imidlertid bare i én sesong. Lignende regler har vært brukt i enkelte andre land, for eksempel i seriespill i USA.
Hvis et lag har færre enn syv spillere på banen, enten på grunn av mange skader eller mange utvisninger, vil kampen vanligvis bli stoppet. Dette er imidlertid ingen fast regel fra fotballens internasjonale lovkomité, men en anbefaling som hvert enkelt fotballforbund kan vedta som regel. 
Hvis det dømmes straffespark mot slutten av en omgang, skal omgangen ikke avsluttes før straffesparket er tatt.
Rekorden for antall omkamper i den engelske FA-cupen ble satt i 1971. Da vant Alvechurch 1–0 over Oxford City i den 5. omkampen i 4. kvalifiserende runde. I dag avgjøres imidlertid FA-cup-kamper etter ekstraomganger og straffesparkkonkurranse hvis det er uavgjort etter ordinær spilletid. (Kilde: Mike Collett: The Guinnes record of the FA Cup, ISBN 0-85112-538-7)
Det er antatt at verdensrekorden i antall straffespark i en straffesparkkonkurranse i en kamp på internasjonalt nivå er fra Copa Libertadores i Sør-Amerika i 1992. Etter at begge kampene i semifinalen mellom Newell's Old Boys og América hadde endt 1–1, trengte lagene 13 straffespark hver for å komme til en avgjørelse. Newell's Old Boys vant til slutt straffesparkkonkurransen 11–10. Det har imidlertid vært straffesparkkonkurranser på lavere nivåer som har vart betydelig lengre. (Kilde: The Rec.Sport.Soccer Statistics Foundation)